שני תושבי נהריה, שנעצרו בשבוע שעבר בכפר סבא, חשודים בביצוע עוקץ כרטיסי אשראי מתוחכם ורחב היקף. לפי החשד, השניים שילשלו לכיסם באמצעות העוקץ מאות אלפי שקלים. החקירה מתנהלת בימים אלה ביחידת ההונאה במחוז הדרומי במשטרה. היום תבקש המשטרה להאריך את מעצרם שוב.
מהמשטרה נמסר שהשניים, בני 47 ו-67, נעצרו ב-10.12 בכפר סבא בתום חקירה סמויה. לפי החשד השניים נהגו להסתובב בכל רחבי הארץ ובעשרות מקרים שונים גנבו תיקים או ארנקים מאזרחים. לאחר שהשיגו את כרטיס האשראי, נהגו ליצור קשר עם בעליו כשהם מתחזים לנציג מחלקת הביטחון של חברת האשראי או הבנק, ומבקשים פרטים נוספים על מנת לבטל כביכול עסקה שבוצעה בכרטיס לאחר שנגנב. דרך אתר חברת האשראי באינטרנט ותוך כדי שיחה עם בעל הכרטיס, קיבל בעל הכרטיס למכשיר הסלולרי קוד אימות. החשודים ביקשו מבעל הכרטיס שבצידו השני של הקו את קוד האימות ולאחר מכן נכנסו בעצמם בשמו של בעל הכרטיס וביצעו שחזור לסיסמת כרטיס האשראי. החל משלב זה החלו החשודים למשוך סכומי כסף רבים מחשבון הבנק של בעל הכרטיס וכך הצליחו לגרוף לכיסם סכום מוערך של מאות אלפי שקלים.